<classify> SERIKALI imetoa siku nne kwa wanunuzi wote 35 waliojiandikisha kununua korosho wawe wamepeleka barua katika Ofi si ya Waziri Mkuu wakionesha kiasi cha tani wanazohitaji na lini watazichukua.Hivyo wanunuzi waliojiandikisha wakiwemo na wale wote ambao wamekuwa wananunua kwenye minada, lakini kwa kiasi kidogo, wahakikishe ndani ya siku hizo nne kuanzia leo jana hadi Jumatatu saa 10:00 alasiri wawe wameleta barua na ofisi yangu ipo wazi saa 24, amesema Waziri Mkuu, Kassim Majaliwa.Waziri Mkuu Majaliwa akitoa tamko la serikali kuhusu ununuzi wa zao la korosho, ofisini kwake Mlimwa jijini Dodoma jana, alisema baada ya kupita siku hizo, serikali italazimika kufuta usajili kwa wote waliojisajili kununua zao hilo kwa sababu walikubaliana kwenda kununua, lakini hali inayoonekana sasa ni kama kumkomoa mkulima kitu ambacho imesema haitakubaliana nacho.Mwenye nia ahakikishe katika siku hizo nne iwe ndio mwisho wa kununua korosho na waandike barua kwani ofisi yangu ipo wazi saa 24 wana nafasi ya kuleta barua wakati wowote wakionesha nia yao na kiwango wanachokihitaji.Zaidi ya hapo, serikali haitoruhusu kampuni yoyote kununua korosho tena, alisema. Waziri Mkuu alisema kwenye msimu wa ununuzi wa korosho wa mwaka huu, walishuhudia kusuasua kwa minada, hali iliyoilazimu serikali kukutana na wanunuzi wa korosho katika kikao kilichoongozwa na Rais John Magufuli ambako walikubaliana kununua kwa bei inayoanzia Sh 3,000 na kuendelea.Mjadala ulikuwa wa wazi na wafanyabiashara wenyewe walipendekeza bei ambayo ilikuwa inaanzia shilingi 3,000, hata hivyo baada ya kikao hicho ununuzi katika minada imeendelea kusuasua na hata tani zilizokuwa zikinunuliwa zilikuwa kidogo sana.Sisi tunaiona hali hii kama mgomo baridi ambao si sawa sawa kwani malengo yetu sisi na sekta binafsi ni kumfanya mkulima apate bei nzuri, Hali hii haifurahishi kwa sababu serikali imedhamiria kuboresha mazao yanayolimwa na wakulima kwa kuwasaidia kuanzia katika hatua za utayarishaji wa mashamba, upatikanaji wa pembejeo na masoko ili waweze kunufaika na kilimo na kupata tija katika mazao hayo, alieleza.Waziri Mkuu alisema baada ya kugundua bei imekuwa tatizo, serikali ilifanya jitihada za kupeleka wataalamu wake katika masoko makuu duniani na kupata bei halisi ambayo bado inatosha kumlipa mkulima Sh 3,000.Hatua hiyo imekuja baada ya zao la korosho kuendelea kununuliwa kwa bei ya chini na idadi ya wanunuzi kuwa ya chini licha ya uzalishaji wa mwaka huu kuwa mdogo ukilinganisha na msimu wa mwaka jana.Alisema msimu wa mwaka jana uzalishaji ulikuwa zaidi ya tani 300,000 na mwaka huu zinatarajiwa tani zaidi ya 200,000, hivyo wafanyabiashara wanao uwezo kununua korosho zilizopo. Hata hivyo, serikali imewataka wananchi hususani wakulima wa korosho nchini kuendelea kuwa wavumilivu na watulivu wakati ikiendelea kushughulikia suala hilo.  <topic>: KITAIFA 